钦定古今图书集成/历象汇编/乾象典/第015卷 > 《易经》 > 《坤卦》
## 钦定古今图书集成/历象汇编/乾象典/第015卷 > 《易经》 > 《坤卦》

《坤》：元亨，利牝马之贞。君子有攸往，先迷后得主，利。西
南得朋，东北丧朋，安贞吉。

〈本义〉一者，偶也，阴之数也。坤者，顺也，阴之性也。阴之成形，莫大于地，此卦三画皆偶，故名坤而象地。重之又得“坤”焉，则是阴之纯，顺之至，故其名与象皆不易也。“牝马顺而健行”者，阳先阴后，阳主义，阴主利，西南阴方，东北阳方，安顺之为也，贞健之守也。

又

《象》曰：“履霜坚冰”，阴始凝也。驯致其道，至坚冰也。

〈大全〉刘氏曰：《坤》初六在《姤》为五月。一阴始生，使有凝意，验之井泉已寒，然去冰霜之时尚远。圣人见微知著，谓所履者已凝之霜，驯致其道，则至“坚冰”矣。